钦定古今图书集成/明伦汇编/官常典/第737卷 > 张伦 陈质
## 钦定古今图书集成/明伦汇编/官常典/第737卷 > 张伦 陈质

按《明外史》本传：伦不知何许人，河北诸卫指挥使。勇
悍负气，喜观古忠义事。马宣自蓟州起兵攻北平，不
克，死。伦发愤，合两卫官率所部南奔，结盟报国，从李
景隆、盛庸皆有功。燕王即帝位，招伦降。伦笑曰：“张伦
将自卖为丁公乎！”死之。福王时，赠保昌伯，谥“贞勇。”又
有陈质者，建文初，以参将守大同，进中军都督同知，
助宋忠保怀来。忠败，退守大同。代王欲举兵应燕，质
持之不得发。及燕师攻大同不下，蔚州、广昌附于燕，
旋复取之。成祖即位，以质劫制代王，剽掠已附，诛死。